Филиповци (квартал)
Филиповци е квартал на гр. София.

Намира се на запад от жилищен комплекс „Люлин“, от който го разделя Околовръстният път на София. До 1971 г., когато селището е присъединено към града, Филиповци е самостоятелно село.

Кварталът е застроен предимно с нискоетажни сгради. Условно се разделя на:
 циганска част (ж.к. Филиповци) с население 4659 души по постоянен и настоящ адрес към септември 2017 г. и
 българска част (кв. Филиповци) с население 2028 души по постоянен и настоящ адрес към септември 2020 г.

Квартал Филиповци се обслужва от две автобусни линии: номера 42 и 81. Има 2 училища: 103 ОУ „Васил Левски“ в ромската част и 77 ОУ „Св. св. Кирил и Методий“ в българската част. Основни пътни артерии: ул. „3-ти март“ и ул. „Суходолски път“.

Освен магазини, има детска градина и поликлиника. В кварталите има магазини, баничарница, хлебопекарна, 2 ресторанта, сладкарница и една 1 пицария. В ромската част има християнска евангелска църква, а в българската част- православен храм.

История 
В днешния квартал Филиповци е открита една от големите римски извънградски вили в района на гр. София. Освен стопански постройки и баня, тя включва луксозна жилищна част и забележителна полукръгла колонада, ограждаща вътрешен двор с ширина 40 метра. Подът на колонадата е покрит с разноцветни мозайки, а в двора са открити и три мраморни херми с много особени лица, които според някои изследователи подсказват, че собствениците на вилата произлизат от Близкия Изток. Вилата не е точно датирана, но се предполага, че хермите са закопани умишлено в двора, за да се избегне организираната от християните кампания за унищожаване на скулптури в края на IV век.

По време на османското владичество населението на Филиповци било в доста привилегировано положение, тъй като се занимавало главно с отглеждане на ловни соколи. Заради натрупания си дългогодишен опит в опитомяването и дресировката на млади соколи, хората от Филиповци получили благоволението на султан Меджит Хана (Ловджията), който заповядал на османците да не ги изнудват и да не допускат насилие над селото.

Циганската махала в селото е създадена в края на 50-те години, когато там са изселени част от циганите от софийския квартал „Коньовица“ (от участъка по дължината на булевард „Константин Величков“ между улиците „Позитано“ и „Пиротска“). Това става, след като намиращият се в страната съветски диктатор Никита Хрушчов попада непланирано в „Коньовица“ и е впечатлен от мизерията в квартала.

Основни факти 
 Името на английски: Filipovtsi
 Транскрипции на английски: Filipovci, Filipovtzi
 Местоположение: Югозападен регион
 Разстояние до столицата: 8,7 km от центъра на София
 Геогр. ширина (Latitude): 42.72053N
 Геогр. дължина (Longitude): 23.22252E
 Област: София-град
 Община: Столична
 Пощенски код: 1390
 Районна администрация: Люлин

Бележки

Външни препратки 
 Bulgaria. Населени места. Квартал Филиповци

Квартали и жилищни комплекси на София
Циганска общност в София
Район Люлин
Исторически села в област София